Gitte Lillelund Bech (V), 2011-04-05:
Jeg har set frem til at komme i Folketingssalen i dag til andenbehandlingen af beslutningsforslag nr. B 7.
Hr. Frank Aaen har som forslagsstiller fuldstændig ret i, at dels kunne regeringen ikke støtte beslutningsforslaget i den oprindelige form, dels kan vi ikke støtte det i den nye form, det har nu, og det skyldes en lang række forhold.
Jeg vil faktisk meget gerne bruge den her lejlighed til at slå fast, at Danmark har et ansvar for at sikre, at den humanitære folkeret og menneskerettighederne overholdes.
Det skal der ikke være nogen tvivl om.
Og der skal heller ikke være nogen tvivl om, at vi fra regeringens side lægger rigtig stor vægt på overholdelse af international ret, og derfor gør vi også, hvad vi kan, for at den respekteres.
Jeg vil også gerne igen understrege, at regeringen konsekvent tager afstand fra alle tiltag, som krænker tilbageholdtes rettigheder.
Tortur og anden form for mishandling bør naturligvis øjeblikkelig undersøges, og personerne bag bør retsforfølges.
Så er der flere grunde til, kan man sige, at vi selv med de ændringsforslag, der er kommet ind nu, ikke ønsker at støtte det.
For det første har vi allerede i dag et regelsæt vedrørende tilbageholdte.
Det følger af folkeretten, herunder af Genèvekonventionerne og menneskerettighederne.
Der henvises sædvanligvis til regelsættet i de beslutningsforslag, vi har i Folketinget, der ligger til grund, når vi sender soldater ud.
Derudover har forsvaret faktisk også en række direktiver, som behandler og regulerer soldaternes forpligtelser i relation til tilbageholdte, og det følger af folkeretten, at det er den stat, der har den tilbageholdte i sin varetægt, som har ansvaret for den pågældende tilbageholdte.
Men spørgsmålet om et eventuelt medansvar for tilbageholdte, der ikke er og aldrig har været i et lands varetægt, må bero på en konkret vurdering på jorden.
Jeg synes faktisk ikke, det skaber klarhed, men derimod i højere grad forvirring, hvis man vedtager det beslutningsforslag, som hr. Frank Aaen nu har været oppe at tale for, for det fastsætter andre regler end de internationale regler, som vores danske styrker allerede er forpligtet af.
Det, vi kan gøre, er selvfølgelig at sikre, at vores danske militære styrker, uanset hvilken konflikttype de er inde i, overholder alle bestemmelser og principper i folkeretten, og det gælder, uanset hvor de i øvrigt er sat ind.
Ved førstebehandlingen gennemgik jeg så den lange stribe af tiltag, som vi rent faktisk har gjort, og som lige præcis skal sikre, at vi overholder folkeretten.
Forsvarsforligspartierne, hvoraf hr. Frank Aaen jo altså ikke er en del, har jo besluttet, at der skal udarbejdes en militærmanual, som skal omfatte relevante forhold for de udsendte soldater, bl.a. i relation til den humanitære folkeret.
Jeg vil også gerne understrege, at forsvaret allerede har indarbejdet den humanitære folkeret i sine direktiver, og det er selvfølgelig hensigten, at den her militærmanual skal give en merværdi i forhold til alt det, vi allerede gør.
Jeg synes, det er oplagt at lade eventuelt nærmere overvejelser om sådan noget som et folkeretligt medansvar for andre nationers tilbageholdte indgå i udformningen af militærmanualen, men jeg vil også sige, at jeg synes, det er vigtigt, at vi overlader overvejelserne til eksperterne, og de skal ikke på forhånd fra politisk hold dikteres, hvad det er for et regelsæt, der skal indarbejdes i militærmanualen.
Jeg var i forbindelse med førstebehandlingen glad for, at specielt Det Radikale Venstre gjorde noget ud af at sige, at de faktisk håbede, at det her var noget, der skulle håndteres og kunne håndteres i den militære manual, og det er jeg fuldstændig enig i.
Det andet, jeg så også lige vil sige for at kommentere det ændringsforslag, som var til afstemning lige før, er, at det jo ikke er, fordi beslutningsforslaget er blevet klarere af ændringsforslaget.
Hvad menes eksempelvis med »dansk krigsdeltagelse«, hvad menes med »operationer ledet af danske styrker«, hvad menes med »danske styrkers nærvær«, hvad menes med »betydelig dansk deltagelse«?